CELEX: 62021TN0600
Language: hr
Date: 2021-09-20 00:00:00
Title: Predmet T-600/21: Tužba podnesena 20. rujna 2021. – WS i dr./Frontex

29.11.2021   
            
            
               HR
            
            
               Službeni list Europske unije
            
            
               C 481/32
            
         
      Tužba podnesena 20. rujna 2021. – WS i dr./Frontex
      (Predmet T-600/21)
      (2021/C 481/46)
      Jezik postupka: engleski
      
         Stranke
      
      
         Tužitelji: WS i 5 drugih tužitelja (zastupnici: A. van Eik i L.-M. Komp, odvjetnici)
      
         Tuženik: Agencija za europsku graničnu i obalnu stražu
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  utvrdi da je Agencija na temelju članka 268. i članka 340. stavka 2. UFEU-a odgovorna za štetu koju je Agencija prouzročila tužiteljima;
               
            
                  —
               
               
                  utvrdi da postoji dovoljno ozbiljna povreda Agencijinih obveza na temelju članaka 16., 22., 26., 28., 34. i 72. Uredbe 2016/1624, koraka 1. do 5. Standardnog operativnog postupka i članka 4. Kodeksa ponašanja, kojima se tužiteljima dodjeljuju prava sadržana u člancima 1., 4., 18., 19., 24., 41. i 47. Povelje EU-a i dovoljno ozbiljna povreda temeljnih prava tužiteljâ iz članaka 1., 4., 18., 19., 24., 41. i 47. Povelje EU-a, koju je počinila Agencija, čime je izravno prouzročila štetu koju su tužitelji pretrpjeli;
               
            
                  —
               
               
                  naloži Agenciji da nadoknadi štetu koju su tužitelji pretrpjeli kao izravnu posljedicu nezakonitog postupanja Agencije u cijelosti, što iznosi 96 212,55 eura imovinske štete u rujnu 2021., uvećano za iznos kamata na dan plaćanja, i 40 000 eura neimovinske štete, uvećano za iznos kamata na dan plaćanja, kako je prethodno navedeno, ili u dijelu koji odredi Opći sud;
               
            
                  —
               
               
                  naloži Agenciji snošenje troškova tužiteljâ u ovom postupku, s kamatama;
               
            
                  —
               
               
                  odredi da se sve plati u roku od dva tjedna od donošenja presude i uveća za kamate za svaki dan za koji isplata bude kasnila.
               
            
         Tužbeni razlozi i glavni argumenti
      
      U prilog osnovanosti tužbe tužitelji ističu osam tužbenih razloga.
      
                  1.
               
               
                  Prvi tužbeni razlog, koji se temelji na tvrdnji da Agencija nije provela procjenu rizika, kako se zahtijeva člankom 34. Uredbe 2016/1624 (1), člancima 18. i 19. Povelje EU-a te koracima 1. i 2. Standardnog operativnog postupka (2).
               
            
                  2.
               
               
                  Drugi tužbeni razlog, koji se temelji na tvrdnji da Agencija nije poduzela mjere za koje se moglo razumno očekivati da će ublažiti ozbiljne rizike u pogledu temeljnih prava, kako se zahtijeva člankom 34. Uredbe 2016/1624, člancima 18. i 19. Povelje EU-a o temeljnim pravima i korakom 1. točkom 2. Standardnog operativnog postupka.
               
            
                  3.
               
               
                  Treći tužbeni razlog, koji se temelji na tvrdnji da Agencija nije izradila (dovoljno detaljan) operativni plan, kako se zahtijeva člancima 16. i 34. Uredbe 2016/1624, člancima 18. i 19. Povelje EU-a o temeljnim pravima i korakom 2. Standardnog operativnog postupka.
               
            
                  4.
               
               
                  Četvrti tužbeni razlog, koji se temelji na tvrdnji da je Agencija provela operaciju vraćanja na način da se povrede temeljnih prava nisu mogle uočiti niti se na njih moglo skrenuti pozornost, u suprotnosti s člancima 22., 25., 28. i 34. Uredbe 2016/1624, člancima 18. i 19. Povelje EU-a o temeljnim pravima, korakom 3. Standardnog operativnog postupka i člankom Charter 4. stavkom 3. točkom (a) Kodeksa ponašanja (3).
               
            
                  5.
               
               
                  Peti tužbeni razlog, koji se temelji na tvrdnji da Agencija nije poduzela nikakve mjere povodom jasno vidljivih povreda članaka 1., 4. i 24. Povelje EU-a o temeljnim pravima, u suprotnosti s člancima 22. i 34. Uredbe 2016/1624 i člankom 4. Kodeksa ponašanja.
               
            
                  6.
               
               
                  Šesti tužbeni razlog, koji se temelji na tvrdnji da Agencija nije osigurala djelotvorno praćenje zajedničke operacije vraćanja, kako se zahtijeva člancima 28. i 34. Uredbe 2016/1624.
               
            
                  7.
               
               
                  Sedmi tužbeni razlog, koji se temelji na tvrdnji da Agencija nije ocijenila operaciju vraćanja, kako se zahtijeva člancima 26. i 28. Uredbe 2016/1624 i koracima 4. i 5. Standardnog operativnog postupka.
               
            
                  8.
               
               
                  Osmi tužbeni razlog, koji se temelji na tvrdnji da Agencija nije na odgovarajući način uzela u obzir pritužbu tužiteljâ na temelju mehanizma za podnošenje pojedinačnih pritužbi, kako se zahtijeva člancima 34. i 72. Uredbe 2016/1624, člankom 10. Pravila o mehanizmu za podnošenje pritužbi (4), člancima 41. i 47. Povelje EU-a o temeljnim pravima.
               
            
         (1)  Uredba (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži i o izmjeni Uredbe (EU) 2016/399 Europskog parlamenta i Vijeća te o stavljanju izvan snage Uredbe (EZ) br. 863/2007 Europskog parlamenta i Vijeća, Uredbe Vijeća (EZ) br. 2007/2004 i Odluke Vijeća 2005/267/EZ (SL 2016., L 251, str. 1.).
      
         (2)  Odluka izvršnog direktora br. 2012/87 od 19. srpnja 2012. o donošenju Frontexovog Standardnog operativnog postupka radi osiguranja poštovanja temeljnih prava u Frontexovim zajedničkim operacijama i pilot-projektima.
      
         (3)  Odluka izvršnog direktora br. 2013/67 od 7. listopada 2013. o Kodeksu ponašanja za zajedničke operacije vraćanja koje koordinira Frontex.
      
         (4)  Odluka izvršnog direktora br. R-ED-2016-106 od 6. listopada 2016. o Mehanizmu za podnošenje pritužbi.